30-årig drabsmand er blevet varetægtsfængslet i surrogat på Psykiatrisk sygehus, efter at have kvalt sin mor.

Den 30-årige mand, der lørdag eftermiddag var i grundlovsforshør sigtet for at have dræbt sin mor, og have forsøgt at kvæle sin stedfar, er blevet varetægtsfængslet indtil den 4. oktober. Fængslingen skete for lukkede døre, og manden blev fængslet i surrogat på Psykiatrisk sygehus. Anklager Anette Abildgaard Odder oplyser, at dørene til retsmødet blev lukket på grund af hensynet til den videre efterforskning. Det skyldes både sagens karakter, og det faktum, at forsvareren oplyste, at den 30-årige mand kunne give en mere fri forklaring, hvis der ikke var presse til stede. - Der er jo noget efterforskning og nogle afhøringer, der stadig skal foretages. Det er en alvorlig sag, siger Anette Abildgaard Odder. Den 30-årige mand fra Sulsted erkendte både drabet på sin mor og drabsforsøget på stedfaren. Det var den 64-årige stedfar, der natten til lørdag alarmerede politiet, og fortalte, at hans 30-årige stedsøn havde dræbt sin mor, og at sønnen stadig befandt sig stadig i huset. De boede alle tre i huset i Sulsted. Kvinden var 61 år.